Document ID: 32011R1253
Publication Date: 2011-12-01

Title and Content:
VYKONÁVACIE NARIADENIE KOMISIE (EÚ) č. 1253/2011
z 1. decembra 2011,
ktorým sa menia a dopĺňajú nariadenia (ES) č. 2305/2003, (ES) č. 969/2006, (ES) č. 1067/2008 a (ES) č. 1064/2009, ktorými sa otvára a ustanovuje správa colných kvót Únie na dovoz obilnín z tretích krajín
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 144 ods. 1 v spojení s jeho článkom 4,
keďže:
(1)
Článkom 1 nariadenia Komisie (ES) č. 2305/2003 z 29. decembra 2003, ktorým sa otvára tarifná kvóta Spoločenstva na dovoz jačmeňa z tretích krajín a ustanovuje sa jej spravovanie (2), sa otvorila ročná colná kvóta na dovoz 306 215 ton jačmeňa patriaceho pod číselný znak KN 1003 00.
(2)
Článkom 1 nariadenia Komisie (ES) č. 969/2006 z 29. júna 2006, ktorým sa otvára a ustanovuje správa colnej kvóty Spoločenstva na dovoz kukurice pôvodom z tretích krajín (3), sa otvorila ročná colná kvóta na 242 074 ton kukurice patriacej pod číselné znaky KN 1005 10 90 a 1005 90 00.
(3)
Článkom 2 nariadenia Komisie (ES) č. 1067/2008 z 30. októbra 2008, ktorým sa otvára a ustanovuje správa colných kvót Spoločenstva pre bežnú pšenicu z tretích krajín okrem pšenice vysokej kvality a ktoré stanovuje výnimku z nariadenia Rady (ES) č. 1234/2007 (4), sa otvorila ročná colná kvóta na 2 989 240 ton bežnej pšenice patriacej pod číselný znak KN 1001 90 99, inej ako vysokej kvality.
(4)
Článkom 1 nariadenia Komisie (ES) č. 1064/2009 zo 4. novembra 2009, ktorým sa otvára a ustanovuje správa colnej kvóty Spoločenstva na dovoz sladového jačmeňa pôvodom z tretích krajín (5), sa otvorila ročná colná kvóta na dovoz 50 000 ton sladového jačmeňa patriaceho pod číselný znak KN 1003 00, ktorý sa má použiť na výrobu piva zrejúceho v sudoch z bukového dreva.
(5)
V Dohode vo forme výmeny listov medzi Európskou úniou a Argentínskou republikou podľa článku XXIV ods. 6 a článku XXVIII Všeobecnej dohody o clách a obchode (GATT) z roku 1994, ktorá sa týka úpravy koncesií v zoznamoch záväzkov Bulharskej republiky a Rumunska v rámci ich pristúpenia k Európskej únii (6) (ďalej len „dohoda“), schválenej rozhodnutím Rady 2011/769/EÚ (7), sa ustanovuje najmä pridanie 122 790 ton bežnej pšenice (strednej a nízkej kvality), 890 ton jačmeňa, 890 ton sladového jačmeňa, ako aj 35 914 ton kukurice do príslušných colných kvót Únie.
(6)
Vo vykonávacom nariadení Komisie (EÚ) č. 1006/2011 z 27. septembra 2011, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (8), sa s účinnosťou od 1. januára 2012 ustanovujú zmeny číselných znakov KN pre obilniny.
(7)
Nariadenia (ES) č. 2305/2003, (ES) č. 969/2006, (ES) č. 1067/2008 a (ES) č. 1064/2009 by sa preto mali zodpovedajúcim spôsobom zmeniť a doplniť.
(8)
S cieľom zaistiť účinnú správu kvót je vhodné ustanoviť, že toto nariadenie sa uplatňuje od 1. januára 2012.
(9)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V článku 1 nariadenia (ES) č. 2305/2003 sa odsek 1 nahrádza takto:
„1. Týmto sa otvára tarifná kvóta na 307 105 ton jačmeňa patriaceho pod číselný znak KN 1003 (poradové číslo 09.4126).“
Článok 2
Nariadenie (ES) č. 969/2006 sa mení a dopĺňa takto:
1.
V článku 1 sa odsek 1 nahrádza takto:
„1. Týmto sa otvára colná kvóta na 277 988 ton kukurice patriacej pod číselné znaky KN 1005 10 90 a 1005 90 00 (poradové číslo 09.4131).“
2.
V článku 2 sa odsek 1 nahrádza takto:
„1. Kvóta je rozdelená do dvoch polročných tranží po 138 994 ton, a to na nasledujúce obdobia:
a)
tranža č. 1: od 1. januára do 30. júna;
b)
tranža č. 2: od 1. júla do 31. decembra.“
Článok 3
Nariadenie (ES) č. 1067/2008 sa mení a dopĺňa takto:
1.
V článku 1 sa prvý odsek nahrádza takto:
„Odchylne od článku 135 a článku 136 ods. 1 nariadenia (ES) č. 1234/2007 sa dovozné clo na bežnú pšenicu patriacu pod číselný znak KN 1001 99 00, inú ako vysokej kvality, tak ako sa vymedzuje v prílohe II k nariadeniu Komisie (ES) č. 642/2010 (9), ustanovuje v rámci colnej kvóty otvorenej týmto nariadením.
2.
V článku 2 sa odsek 1 nahrádza takto:
„1. Týmto sa každý rok 1. januára otvára colná kvóta na dovoz 3 112 030 ton bežnej pšenice, inej ako vysokej kvality, ktorá patrí pod číselný znak KN 1001 99 00.“
3.
V článku 3 sa odsek 1 nahrádza takto:
„1. Celková dovozná colná kvóta sa rozdelí na štyri podkvóty:
-
podkvóta I (poradové číslo 09.4123): 572 000 ton pre Spojené štáty,
-
podkvóta II (poradové číslo 09.4124): 38 853 ton pre Kanadu,
-
podkvóta III (poradové číslo 09.4125): 2 378 387 ton pre ostatné tretie krajiny,
-
podkvóta IV (poradové číslo 09.4133): 122 790 ton pre ostatné tretie krajiny.“
4.
V článku 4 ods. 2 sa prvá zarážka nahrádza takto:
„-
v prípade podkvót I, II a IV celkové množstvo otvorené na daný rok pre príslušnú podkvótu,“.
Článok 4
V článku 1 nariadenia (ES) č. 1064/2009 sa odsek 1 nahrádza takto:
„1. Týmto nariadením sa otvára dovozná colná kvóta na 50 890 ton sladového jačmeňa patriaceho pod číselný znak KN 1003, ktorý sa má použiť na výrobu piva zrejúceho v sudoch z bukového dreva. Poradové číslo tejto kvóty je 09.0076.“
Článok 5
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. januára 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. decembra 2011

Classification:
Level 1 Topics: 100147
100157
Level 2 Topics: 100253
100192
100256
100193
100194
Level 3 Topics: 2519
5360
614
5017
11
All Topics: 161
1744
2193
2771
3191
4883
5010